**-ПРИЈЕДЛОГ-**

На основу чланoва 39. и 82. Закона о локалној самоуправи („Службени гласник Републике Српске“, број 97/16, 36/19 и 61/21), чланова 6., 19. став 1. и 20. Закона о комуналним дјелатностима („Службени гласник Републике Српске“, број: 124/11 и 100/17) и чланова 36. и 87. Статута града Градишка („Службени гласник општине Градишка“, број 4/17) и („Службени гласник града Градишка, број 5/19) Скупштина града Градишка, на сједници одржаној дана \_\_\_\_\_\_\_\_\_\_\_2022. године, донијела је

**ОДЛУКУ**

**о субвенционисању услуга производње и дистрибуције топлотне енергије на подручју града Градишка**

I

Одобрава се субвенционисање услуга производње и дистрибуције топлотне енергије на подручју града Градишка за период од 01.01.2023. године до 31.12.2023. године.

II

Субвенција се одобрава привредном друштву „IEE Technology“ д.о.о. Бањалука који на подручју града Градишка обавља комуналну дјелатност испоруке топлотне енергије на основу Уговора о повјеравању обављања комуналне дјелатности производње и испоруке топлотне енергије и давање на коришћење комуналних објеката и уређаја број: 02-022-164/13 од 11. октобра 2013. године у износу од 480.000,00 КМ.

III

Средства из члана II ове Одлуке одобравају се на име учешћа града Градишка у трошковима производње и дистрибуције топлотне енергије у циљу превазилажења негативног утицаја изазваног повећањем цијена енергената на свјетском и домаћем тржишту, електричне енергије и дрвне сијечке, а ради обезбјеђивања континуитета у производњи и испоруци топлотне енергије.

VI

Плаћање субвенције услуга производње и дистрибуције топлотне енергије на подручју града Градишка вршиће се из буџета града Градишка за 2023. годину, а о начину, условима и динамици исплате закључиће се посебан споразум, који ће у име града Градишка закључити Градоначелник.

V

За извршење ове Одлуке задужује се Одјељење за финансије.

VI

Ова одлука ступа на снагу осмог дана од дана објављивања у „Службеном гласнику града Градишка“.

Број:

Дана:

Градишка

ПРЕДСЈЕДНИК

СКУПШТИНЕ ГРАДА

Миленко Павловић

**ОБРАЗЛОЖЕЊЕ**

**ПРАВНИ ОСНОВ:**

Правни основ за ову Одлуку садржан је у члановима 39. и 82. Закона о локалној самоуправи („Службени гласник Републике Српске“, број 97/16, 36/19 и 61/21), гдје је чланом 39. наведено да Скупштина између осталог има надлежност да доноси одлуке и друге опште акте и у члану 82. који регулише да између осталог акте које усваја скупштина усваја у форми одлука.

Такође, правни основ садржан је и у члановима 6., 19. став 1 и 20. Закона о комуналним дјелатностима („Службени гласник Републике Српске“, број: 124/11 и 100/17) гдје је предвиђена могућност субвенционисања комуналних дјелатности, а производња и дистрибуција топлотне енергије је комунална дјелатност чије обављање је и регулисано поменутим законом.

Такође, основ је садржан и у члановима 36. и 87. Статута града Градишка („Службени гласник општине Градишка“, број 4/17) и („Службени гласник града Градишка, број 5/19), који регулишу надлежности Скупштине града и у којој форми Скупштина доноси акте.

**РАЗЛОЗИ ЗА ДОНОШЕЊЕ:**

Услијед значајних поремећаја на свјетском тржишту, а који се испољавају прије свега у енормном расту цијена енергената и неизвјесности око могућности обезбијеђења истих у дужем периоду, због такве ситуације партнер који обезбјеђује производњу топлотне енергије на принципу даљинског гријања у Градишци дошао је у позицију да наставак грејне сезоне може обезбиједити само уз значајно повећање цијена према крајњим потрошачима.

У договору са произвођачем и испоручиоцем топлотне енергије „IEE Technology“ д.о.о. Бањалука постигла се сагласност да се од стране Града обезбиједи субвенција повећаног издвајања за набавку енергената за производњу топлотне енергије у износу од 480.000,00 КМ, а која би се утрошила за субвенционисање цијене гријања за цијелу 2023. годину.

Разлог за овакав приступ превазилажења проблема је у томе да повећање цијене производње и дистрибуције топлотне енергије за 45% додатно не оптерети грађане и привреднике града Градишка усљед већ ионако повећаних трошкова живота изазвано постојећом економском кризом.

Предложеном субвенцијом у износу од 480.000,00 КМ би се покрио дио трошкова јединичне цијене производње и дистрибуције топлотне енергије за физичка лица у износу од 35%, а за пословне потрошаче у износу од 15%.

**ПРИЈЕДЛОГ:**

Предлаже се да Скупштина града усвоји Одлуку као у предложеном тексту.

ОБРАЂИВАЧ: ОВЛАШТЕНИ ПРЕДЛАГАЧ:

Одјељење за комуналне и Градоначелник

стамбене послове

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_